[pic] | KOMISIJA EVROPSKIH SKUPNOSTI |

Bruselj, 23.5.2008

COM(2008) 314 konč.

2008/0097 (CNS)

Predlog

UREDBA SVETA

o spremembi Uredbe (ES) št. 834/2007 o ekološki pridelavi in označevanju ekoloških proizvodov

(predložila Komisija)

OBRAZLOŽITVENI MEMORANDUM

1. OZADJE PREDLOGA

Uredba Sveta (ES) št. 834/2007 o ekološki pridelavi in označevanju ekoloških proizvodov se bo uporabljala od 1. januarja 2009. V skladu s členom 24(1)(b) uredbe bo od tega datuma obvezna uporaba logotipa EU na predpakiranih ekoloških proizvodih. Do tega datuma uporaba logotipa Skupnosti ni obvezna.

Namen tega predloga je, da se obvezna uporaba logotipa EU odloži do oblikovanja novega logotipa.

Odložitev bo preprečila:

- zmedo med potrošniki zaradi zamenjave logotipa EU v kratkem časovnem obdobju in

- dodatno finančno breme za izvajalce, ki bi morali v kratkem časovnem obdobju zamenjati embalažo in napise.

Razlogi za predlog:

Potrebno je oblikovati nov logotip EU, saj se je izkazalo, da je sedanji logotip EU za ekološke proizvode v skladu s Prilogo V Uredbe Sveta (EGS) št. 2092/92 zlahka zamenljiv z ostalimi logotipi, kot so logotipi EU za kakovostno proizvodnjo (ZOP, ZGO in ZTP) v skladu z uredbama Komisije (ES) št. 1898/2006 in št. 1216/2007.

S stališča potrošnika je pomembno, da se zagotovi informativno označevanje z značilnim in privlačnim logotipom EU, ki predstavlja ekološko proizvodnjo in jasno opredeljuje proizvode.

Da bi novi logotip EU široko sprejeli je potrebno v postopek oblikovanja vključiti javnost. V ta namen bo med promocijsko kampanjo za ekološko kmetijstvo, ki se bo začela julija 2008, razpisan javni natečaj.

Kampanja je načrtovana za obdobje treh let. To obdobje je namenjeno organizaciji javnih spletnih natečajev na evropski ravni ter naknadnemu sprejemanju odločitev. Zato se obvezna uporaba logotipa EU odloži do sredine leta 2010.

2. POSVETOVANJE Z ZAINTERESIRANIMI STRANMI IN OCENA UčINKA

Z državami članicami in zainteresiranimi stranmi so sprva potekale številne razprave o preoblikovanju logotipa. Pri tem se je za izkazalo, da je treba nujno vključiti širšo javnost in se čim bolj izogniti besedilu v logotipu.

3. PRAVNI ELEMENTI

Členu 42 Uredbe (ES) št. 834/2007 se doda odstavek, ki določa, da člen 24(1)(b) in (c) uredbe začne veljati 1. julija 2010.

Pravna podlaga: člen 37(2) Pogodbe o ustanovitvi Evropske skupnosti

Predlog je v skladu z načelom sorazmernosti.

4. DRUGO

Predlog ne vpliva na proračun EU.

Predlog je jedrnat in bi zagotovil jasnost v celotnem evropskem ekološkem sektorju.

2008/0097 (CNS)

Predlog

UREDBA SVETA

o spremembi Uredbe (ES) št. 834/2007 o ekološki pridelavi in označevanju ekoloških proizvodov

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37(2) Pogodbe,

ob upoštevanju predloga Komisije,

ob upoštevanju mnenja Evropskega parlamenta[1],

ob upoštevanju naslednjega:

1. Z Uredbo Sveta (ES) št. 834/2007[2] so bila uvedena pravila obvezne navedbe na ekoloških proizvodih, ki v skladu s členom 24(1)(b) navedene uredbe od 1. januarja 2009 zajemajo uporabo logotipa Skupnosti na predpakirani hrani.

2. Izkazalo se je, da se zadevni logotip Skupnosti v skladu s Prilogo V Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označb tovrstno pridelanih kmetijskih proizvodov in živil[3], kakor je bila nazadnje spremenjena z Uredbo Komisije (ES) št. 331/2000[4], lahko zamenja z drugimi zadevnimi logotipi zaščitenih geografskih označb in zaščitenih označb geografskega porekla v skladu z Uredbo Komisije (ES) št. 1898/2006 z dne 14. decembra 2006 o podrobnih pravilih za izvajanje Uredbe Sveta (ES) št. 510/2006 o zaščiti geografskih označb in označb geografskega porekla kmetijskih proizvodov in živil[5] ter logotipom zajamčene tradicionalne posebnosti, ki ga določa Uredba Komisije (ES) št. 1216/2007 z dne 18. oktobra 2007 o določitvi podrobnih pravil za izvajanje Uredbe Sveta (ES) št. 509/2006 o zajamčenih tradicionalnih posebnostih kmetijskih proizvodov in živil[6].

3. S stališča potrošnika je pomembno, da se zagotovi informativno označevanje z značilnim in privlačnim logotipom EU, ki simbolizira ekološko proizvodnjo in jasno opredeljuje proizvode. Za oblikovanje in prepoznavnost tovrstnega logotipa Skupnosti je potreben določen čas.

4. Da ne bi po nepotrebnem finančno in organizacijsko obremenjevali izvajalce, je obvezno uporabo logotipa Skupnosti potrebno odložiti za toliko časa, kot je potreben za oblikovanje novega logotipa Skupnosti. Ta odločba izvajalcem ne preprečuje prostovoljne uporabe sedanjega logotipa iz Priloge V Uredbe Sveta (EGS) št. 2092/91.

5. Uredbo (ES) št. 834/2007 je zato treba ustrezno spremeniti –

SPREJEL NASLEDNJO UREDBO:

Člen 1

Členu 42 Uredbe (ES) št. 834/2007 se doda četrti odstavek:

„Vendar se člen 24(1)(b) in (c) uporablja od 1. julija 2010.“

Člen 2

Ta uredba začne veljati sedmi dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] Mnenje z dne XXX. 2008 (še ni objavljeno v Uradnem listu).

[2] UL L 189, 20.7.2007, str. 1.

[3] UL L 198, 22.7.1991, str. 1. Uredba, kakor je bila nazadnje spremenjena z Uredbo Komisije (ES) št. 123/2008 (UL L 38, 13.2.2008, str. 3).

[4] UL L 48, 19.2.2000, str. 1.

[5] UL L 369, 23.12.2006, str. 1.

[6] UL L 275, 19.10.2007, str. 3.